HU Az Európai Unió Hivatalos Lapja L 132/95

A BIZOTTSÁG (EU) 2016/805 RENDELETE

(2016. május 20.)

a 396/2005/EK európai parlamenti és tanácsi rendelet IV. mellékletének a Streptomyces K61 (korábban S. griseoviridis), a Candida oleophila O törzse, a FEN 560 (más néven görögszéna vagy görögszénamagpor), a metil-dekanoát (CAS-szám: 110-42-9), a metil-oktanoát (CAS-szám: 111-11-5) és a QRD 460 terpenoid keverék tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 5. cikke (1) bekezdésére,

mivel:

(1) A Streptomyces K61 (korábban S. griseoviridis), a Candida oleophila O törzse, a FEN 560 (más néven görögszéna vagy görögszénamagpor) és a QRD 460 terpenoid keverék tekintetében nem határoztak meg külön maradékanyag-határértéket. Mivel ezek a hatóanyagok a 396/2005/EK rendelet IV. mellékletében nem szerepelnek, a rendelet 18. cikke (1) bekezdésének b) pontjában meghatározott, alapértelmezett 0,01 mg/kg érték vonatkozik rájuk. A metil-dekanoát (CAS-szám: 110-42-9) és a metil-oktanoát (CAS-szám: 111-11-5) a zsírsavak C7-C20 csoportjához tartozik, amely a 396/2005/EK rendelet IV. mellékletében szerepel.

(2) A FEN 560 (más néven görögszéna vagy görögszénamagpor) esetében az Európai Élelmiszerbiztonsági Hatóság (a továbbiakban: Hatóság) azt a következtetést vonta le (2), hogy indokolt annak felvétele a 396/2005/EK rendelet IV. mellékletébe.

(3) A QRD 460 terpenoid keverék esetében a Hatóság azt a következtetést vonta le (3), hogy indokolt annak felvétele a 396/2005/EK rendelet IV. mellékletébe.

(4) A Streptomyces K61 (korábban S. griseoviridis) (4) esetében a Hatóság nem tudott következtetést levonni a fogyasztókat táplálkozás útján érő kockázatok értékeléséről, mivel egyes információk nem álltak rendelkezésre, és további vizsgálatra volt szükség a kockázatkezelők részéről. Erre a vizsgálati jelentésben (5) került sor, amely megállapította, hogy ezen anyag metabolitjai által az emberi egészségre jelentett kockázat elhanyagolható. Célszerű ezért ezt a hatóanyagot felvenni a 396/2005/EK rendelet IV. mellékletébe.

(5) A Candida oleophila O törzse (6) esetében a Hatóság nem tudott következtetést levonni a fogyasztókat táplálkozás útján érő kockázatok értékeléséből, mivel egyes információk nem álltak rendelkezésre, és további vizsgálatra volt szükség a kockázatkezelők részéről. Erre a vizsgálati jelentésben (7) került sor, amely megállapította, hogy ezen anyag metabolitjai által az emberi egészségre jelentett kockázat elhanyagolható. Célszerű ezért ezt a hatóanyagot felvenni a 396/2005/EK rendelet IV. mellékletébe.

(6) A metil-dekanoátot (CAS-szám: 110-42-9) a 2008/127/EK bizottsági irányelvvel (8) felvették a 91/414/EGK tanácsi irányelv (9) I. mellékletébe és az 1107/2009/EK európai parlamenti és tanácsi rendelet (10) szerinti jóváhagyott hatóanyagnak tekintendő. Az anyag vonatkozásában nem állapítottak meg releváns szennyeződéseket. Továbbá a metil-dekanoátnak való természetes kitettség lényegesen jelentősebb, mint az anyag növényvédő szerként való alkalmazásához kapcsolódó kitettség. Célszerű ezért ezt a hatóanyagot továbbra is a 396/2005/EK rendelet IV. mellékletében szerepeltetni, azonban az átláthatóság érdekében a zsírsavak C7-C20 csoportjától külön.

(7) A metil-oktanoátot (CAS-szám: 111-11-5) a 2008/127/EK irányelvvel felvették a 91/414/EGK irányelv I. mellékletébe és az 1107/2009/EK rendelet szerinti jóváhagyott hatóanyagnak tekintendő. Az anyag vonatkozásában nem állapítottak meg releváns szennyeződéseket. Továbbá a metil-oktanoátnak való természetes kitettség lényegesen jelentősebb, mint az anyag növényvédő szerként való alkalmazásához kapcsolódó kitettség. Célszerű ezért ezt a hatóanyagot továbbra is a 396/2005/EK rendelet IV. mellékletében szerepeltetni, azonban az átláthatóság érdekében a zsírsavak C7-C20 csoportjától külön.

(8) A 396/2005/EK rendeletet ezért ennek megfelelően módosítani kell.

(9) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet IV. melléklete ábécérendben a következő bejegyzésekkel egészül ki: „Streptomyces K61 (korábban S. griseoviridis)”, „a Candida oleophila O törzse”, „FEN 560 (más néven görögszéna vagy görögszénamagpor)”, „metil-dekanoát (CAS-szám: 110-42-9)”, „metil-oktanoát (CAS-szám: 111-11-5)” és „8QRD 460 terpenoid keverék”.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2016. május 20-án. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Európai Élelmiszerbiztonsági Hatóság: A görögszénamagpor (FEN 560) hatóanyagú növényvédő szereknél felmerülő kockázatok felméréséről szóló szakértői értékelésből levont következtetés (Conclusion on the peer review of the pesticide risk assessment of the active substance fenugreek seed powder (FEN 560)). The EFSA Journal (2010); 8(3):1448, 50 o.

(3) EFSA (Európai Élelmiszerbiztonsági Hatóság), 2014. A QRD 460 terpenoid keverék hatóanyagú növényvédő szereknél felmerülő kockázatok felméréséről szóló szakértői értékelésből levont következtetés (Conclusion on the peer review of the pesticide risk assessment of the active substance terpenoid blend QRD-460). EFSA Journal 2014;12(10):3816, 41. o.

(4) Európai Élelmiszerbiztonsági Hatóság: A Streptomyces K61 (korábban Streptomyces griseoviridis) hatóanyagú növényvédő szereknél felmerülő kockázatok felméréséről szóló szakértői értékelésből levont következtetés (Conclusion on the peer review of the pesticide risk assessment of the active substance Streptomyces K61 (formerly Streptomyces griseoviridis). EFSA Journal 2013;11(1):3061, 40. o.

(5) A Streptomyces K61 (korábban Streptomyces griseoviridis) hatóanyagról szóló vizsgálati jelentést az Élelmiszerlánc- és Állategészségügyi Állandó Bizottság 2008. július 11-i ülésén véglegesítették a Streptomyces K61 (korábban Streptomyces griseoviridis) hatóanyag 91/414/EGK tanácsi irányelv I. mellékletébe való felvétele céljából. SANCO/1865/08 – rev. 5, 2014. július 11.

(6) Európai Élelmiszerbiztonsági Hatóság: A Candida oleophila O törzs hatóanyagú növényvédő szereknél felmerülő kockázatok felméréséről szóló szakértői értékelésből levont következtetés (Conclusion on the peer review of the pesticide risk assessment of the active substance Candida oleophila strain O.). EFSA Journal 2012;10(11):2944, 27 o.

(7) A Candida oleophila O törzs hatóanyagról szóló vizsgálati jelentést az Élelmiszerlánc- és Állategészségügyi Állandó Bizottság 2013. március 15-i ülésén véglegesítették a Candida oleophila O törzs 1107/2009/EK rendelet szerinti, hatóanyagként való jóváhagyása céljából. SANCO/10395/2013 rev. 1, 2014. március 15.

(8) A Bizottság 2008. december 18-i 2008/127/EK irányelve a 91/414/EGK tanácsi irányelv egyes hatóanyagok felvétele céljából történő módosításáról (HL L 344., 2008.12.20., 89. o.).

(9) A Tanács 1991. július 15-i 91/414/EGK irányelve a növényvédő szerek forgalomba hozataláról (HL L 230., 1991., 8.19., 1. o.).

(10) Az Európai Parlament és a Tanács 2009. október 21-i 1107/2009/EK rendelete a növényvédő szerek forgalomba hozataláról valamint a 79/117/EGK és a 91/414/EGK tanácsi irányelvek hatályon kívül helyezéséről (HL L 309., 2009.11.24., 1. o.).